સાંજે હું હૉસ્પિટલમાં ગયો. ગીતાને ખબર આપી નહીં. મને ચિંતા હતી, આ એક અભ્યાસ હતો અને એના પરથી કિડનીની ઍન્જિયોગ્રાફી કરવી કે નહીં, એ નક્કી કરવાનું હતું. હું શાંતિથી સૂઈ રહ્યો. અતુલ થોડી થોડી વારે મને બધું કહેતો હતો. એને આ તપાસ માટે લગભગ એક કલાકનો સમય લીધો. પછી મને કહે : ‘પ્રદીપભાઈ, તમારો એઓરટીક એટલે મુખ્ય શિરાનો પ્રવાહ નોર્મલ છે. જમણી કિડનીની લોહીની નળી પણ સામાન્ય છે. પણ ડાબી બાજુ ગરબડ છે. એ નળી સાંકડી થઈ છે. લગભગ 60 ટકા જેટલી સાંકડી છે.’